kardosdrur/scandi-wiki huggingface dataset:
Odense Fjord

Odense Fjord er en cirka 13 kilometer lang fjord, på Nordfyn, der går fra den nordlige udkant af Odense mod nordøst. Via Odense Kanal, forbinder den Odense Havn med Kattegat ved det nordlige udløb mellem Enebærodde og halvøen Skoven, der er en vestvendt halvø, der udgår fra Hindsholm. I bunden af fjorden har Odense Å sit udløb; i den vestlige side har Lunde Å, og Horsebæk deres udløb. I den sydøstlige side har Vejrup Å og Geelså deres udløb. Der er to beboede øer, Vigelsø og Tornø, og ca. 25 små holme i fjorden. Cirka midt på den sydøstlige side ligger Lindøværftet, og byen Munkebo.

Den vestlige del af fjorden er i 2004 udpeget til Fuglebeskyttelsesområde og EU-habitatområde under Natura 2000projektet; Det beskyttede område består af 4136 ha hav og 912 ha land.

Fyns Amt fik i 2003 midler fra LIFE+, der er EUs støtteordning til initiativer på miljø- og naturområdet. Man fik støtte til et større naturprojekt for Odense Ådal og Odense Fjord, et projekt der nu videreføres af Skov- og Naturstyrelsen.

Eksterne kilder/henvisninger 
 www.vandognatur.dk
 EU-LIFE projekt ved Odense Å og Odense Fjord
 LIFE+

Fjorde i Danmark
EU-habitatområder i Danmark
Nordfyns Kommunes geografi
Odense Kommunes geografi
Kerteminde Kommunes geografi
Tjekker

Tjekker er et vestslavisk folkslag med tjekkisk som modersmål. De bor for størstedelens vedkommende i Tjekkiet.

Personer fra Tjekkiet
Vestslavere
Folkeslag i Tjekkiet
Folkeslag i Slovakiet
Tyskere

Tyskere (tysk die Deutschen) er mennesker af 'tysk oprindelse', eller personer som associerer sig med tysk kultur.

Konceptet tysk har varieret. Traditionelt blev alle tysktalende regnet som tyskere; dette var et langt mere distinkt koncept end 'Tyskland', tyskernes land.

I nogen grad blev tysk også brugt om personer fra det gamle tyske rige, det Tysk-romerske rige. Dette omfattede en stor del af, men ikke hele, det tyske kulturområde.

I det 19. århundrede, efter Napoleonskrigene og det tysk-romerske riges fald, udviklede Østrig og Preussen sig til de ledende to modstridende kræfter indenfor Tyskland, som begge forsøgte at reetablere den delte tyske nation. Preussen lykkedes med dette, og opnåede tilmed at få Bayern med sig ved grundlæggelsen af Det Tyske Kejserrige. Det multi-etniske Habsburgmonarki blev dermed effektivt udelukket fra forsøget på at skabe en tysk nationalstat. Efter den tyske rigsgrundlæggelse fik 'tysk' en ny betydning: Nemlig rigstysk, borger i det tyske rige. Det er i denne sammenhæng tysk oftest bruges i dag.

I historisk kontekst er det også muligt at inkludere østrigere og tyske schweizere som 'tyskere' i den traditionelle betydningen af ordet. Mozart var lige så meget tysker som østriger. Nederlænderne, der taler det plattyske sprog nederlandsk, regnes imidlertid vanligvis ikke længere som tyskere.

Se også 
 Volgatyskere - Tyskere der historisk set levede ved floden Volga.

Noter

Referencer
Danni Jensen

Danni Jensen (født 10. juni 1989 i Taastrup) er en dansk fodboldspiller, der spiller højre back i fodboldklubben BK Frem.

Biografi 
Danni Jensens første klub var Tåstrup B70 (det nuværende Taastrup FC), hvor han spillede indtil drengeårene. Efter succes i Taastrup, flyttede Danni Jensen som 14-årig til KB og senere til FC København, hvor han 1. maj 2008 fik professionel kontrakt. Danni Jensen debuterede for FC København den 31. juli 2008 mod den nordirske klub Cliftonville F.C., hvor Danni Jensen blev skiftet ind i 2. halvleg i kampen. Han blev noteret for fem kampe for FCK's førstehold, men kontrakten blev ikke fornyet i sommeren 2011.

Efter forgæves træningsophold i AB og norske Bodø/Glimt spillede Danni Jensen som amatør for AB i oktober 2011 indtil han i sommeren 2012 skiftede til Avarta. Efter at have spillet for Avarta i efteråret 2012 skiftede Danni Jensen i februar 2013 til BK Frem.

Ungdomslandshold 
Danni Jensen har spillet i alt 14 kampe for forskellige danske ungdomslandshold.

Eksterne henvisninger 

 Spillerprofil på bkfrem.dk 
 
 Samling af artikler på bold.dk

Fodboldspillere fra Danmark
Fodboldspillere fra FC København
Personer fra Taastrup
Fodboldspillere fra Akademisk Boldklub
Fodboldspillere fra Boldklubben Avarta
Fodboldspillere fra Boldklubben Frem
Mads V. Madsen

Mads V. Madsen (født 1974) er en tidligere dansk eliteløber. Hans primærdisciplin var 3000 meter forhindring. Han løber for Århus 1900.
Mads V. Madsen har 2 gange repræsenteret det danske landshold i atletik, ved Europa-Cuppen i 1997 og i 1999. Den første gang han repræsenterede landsholdet gik det dog ikke så godt. Tiden 9:48.19 min, som næsten var et minut langsommere end hans personlige rekord kom i hus efter at Mads V. Madsens var røget med hovedet først i den ene vandgrav. En billedserie af det blev fanget, og den er blevet til kult i den danske løberverden. Han gennemførte dog og sikrede Danmark point, som skulle vise sig at være vigtige for det års oprykning til 1. divisonen.

Mads V. Madsen er 2 gange blevet Danmarksmester på 3000 meter forhindring. Han vandt mesterskabet i 1998 og 1999. Hans hurtigste tid på forhindringen nogensinde, 8,49,96, som blev sat ved hans landsholdsdeltagelse i 1999, er til dato den 11. hurtigste i Danmark. Han er ligeledes kun én ud af 2 løbere fra Århus 1900, som nogensinde har været under 9.00 min på distancen.

Personlige rekorder 
 1500 meter: 3.55,59 min
 3000 meter: 8.22,09 min
 5000 meter: 14.24,44 min
 10.000 meter: 29.55,55 min
 3000 meter forhindring: 8.49,96 min

Diverse 
 Han er stadig aktiv løber, og vinder jævnligt motionsløb i Århus.
 Er indehaver af specialbutikken InSport i Århus centrum.

Kilder 

Forhindringsløbere fra Danmark
Humble Kirke

Humble Kirke ligger højt og er med sine mange udvidelser meget anselig. Det er oprindeligt en senromansk kirke fra 1250 med kor og skib, opført af tegl med sokkel af granit. Men der har været mange udvidelser, både i romansk og gotisk tid helt frem til omkring år 1500. Korsarmene er de ældste tilføjelser. Tårnet i gotisk stil er opført over den søndre korsarm, hvilket er usædvanligt. Kirken er udvidet både mod øst og vest. Desuden er der opført sakristi og våbenhus.

I sit storværk De Danskes Øer roser Achton Friis Humble Kirke således: »Paa Vej til „Kong Humbles Grav“ passerede vi Landsbyen Humble, hvis store Kirke er beundringsværdig smuk.«

Eksterne henvisninger 
 Langelandsfestivals officielle hjemmeside
 Humble Kirke  hos nordenskirker.dk
 Humble Kirke hos KortTilKirken.dk

Referencer 

Kirker i Langeland Kommune
Langeland
Kirker i Fyens Stift
Kirker i Svendborg Amt
Julian Tuwim

Julian Tuwim (født 13. september 1894 i Łódź, død 27. december 1953 i Zakopane) var en polsk digter af jødisk afstamning, en betydelig personlighed inden for polsk litteratur. Han skrev blandt andet et futuristisk manifest. Han studerede jura og filosofi ved Universitetet i Warszawa og var også kendt for sine bidrag til børnelitteraturen. Mest kendt er digtet "Alfabetet" fra digtsamlingen "Lokomotivet" (1939). Digtet handler om, hvad der sker den dag, alfabetet falder ned på gulvet, slår og ømmer sig og må gøre tabene op: I'et har mistet sin prik, R'et har brækket et ben, B'et mangler en bue og er kommet til at minde om et P, og så videre.

På grund af forfølgelsen af jøder før og under anden verdenskrig måtte Tuwim flygte fra land til land. Efter Nazitysklands besættelse af Polen i 1939 kommer han til Paris, hvorfra han året efter atter må flygte, efter Tysklands overfald og besættelse af Frankrig. I 1944 giver han i digtet "Vi, de polske jøder" udtryk for sin voldsomme vrede. I løbet af krigen bor han også i Brasilien og i USA, inden han i 1946 vender tilbage til Polen.

Eksterne henvisninger 

Digtere fra Polen
Personer fra Łódź
Personer døde af hjertestop
Varro

Varro var et romersk tilnavn, der bl.a. blev båret af følgende personer:

 Gaius Terentius Varro, den konsul, der blev besejret i slaget ved Cannae
 Marcus Terentius Varro (også kendt som Varro Reatinus), forfatter
 Publius Terentius Varro (også kendt som Varro Atacinus), poet
Januaropstanden (1863)

Januaropstanden (, ) var et oprør fra indbyggerne i det forhenværende den polsk-litauiske realunion (dagens Polen, Litauen, Hviderusland, Letland og dele af Ukraine og vestlige dele af Rusland). Oprøret startede 22. januar 1863 og varede indtil de sidste oprørere blev fanget i 1865.

Oprøret begyndte som en spontan protest fra unge polakker mod militærtjeneste i den russiske hær og fik snart støtte fra højtstående litauiske officerer og politikere. Oprørerne var imidlertid i mindretal og havde ringere våben og måtte falde tilbage på guerillataktik. De klarede ikke at vinde nogle store slag eller at indtage større byer eller russiske forter. Men oprøret forstyrrede effekten af zarens afskaffelse af livegenskab, hvor hensigten var at få bønderne til at støtte ham. Hårde repressalier som offentlige henrettelser og deportation til Sibirien fik mange til at opgive kampen og i stedet ty til holdningsarbejde i form af økonomiske og kulturelle forbedringstiltag.

Se også 
 Barkonføderationen

Polens historie
Litauens historie
Rusland i 1800-tallet
Opstande i Polen
Begivenheder i 1863
Ukraines historie
Amanda (backupsystem)

Amanda, (Advanced Maryland Automatic Network Disk Archiver,) er et backup-system.

Man må ikke forveksle Amanda backupsystem med det forvaltningssystem, som Arbejdsformidlingen i 1990'erne fik udviklet.

Amanda giver systemadministratoren mulighed for at lade en enkelt master-backup-server sikkerhedskopiere flere computere over datanettet til båndstationer, diske eller optiske medier som cd-rom'er eller dvd'er. 

Det bruger Linux dump og/eller GNU tar-faciliteter og kan sikkerhedskopiere et stort antal arbejdsstationer, som kører forskellige versioner af Linux eller Unix.

Amanda bruger Samba, Cygwin eller en Windows-klient til at tage backup på Microsoft Windows desktops og servere.

Eksterne henvisninger 
Officiel Hjemmeside

Fri software
Arkiverings- og kompressions-relaterede værktøjer til Linux
Systemværktøjer til Linux
Systemværktøjer til OS X
Systemværktøjer til Windows
August Oetker

Dr. August Oetker (6. januar 1862 – 10. januar 1918). Han var apoteker og i 1891 købte han det Aschoffsche apotek i Bielefeld. Han udviklede en bageingrediens, som skulle sikre at bageprocessen lykkedes – bagepulveret. 

 
Fra 1893 forhandlede Oether sin opfindelse under mærkenavnet Backin, og skabte dermed grundlaget for den familieejede virksomhed Oetker-Gruppe. Firmaet bruger stadig den samme recept ved fremstilling af bagepulver. Den 21. september 1903 ansøgte Oetker om patent på sin metode til fremstilling af længevirkende bagepulver eller bage-klar mel. 

På grund af en vellykket markedsføring solgte Oetkers produkter ganske godt, og snart var det gamle apotek forvandlet til en succesforretning. I 1901 byggede Oetker sin første fabrik og i 1906 havde han solgt 50 mio. pakker Backin. 
 
Inden Oetker havde Justus von Liebig og hans amerikanske student Eben Horsford allerede opdaget bagepulver. Mens Oetker fortrinsvis så private husholdninger som sin målgruppe gik Horsford efter bagerierne. 
 
Senere overtog Oetkers barnebarn Rudolf August Oetker virksomheden.

Motto: "Ein heller Kopf nimmt stets Oetker." ("Et lyst hoved tager altid Oetker.").

Se også 
 Dr. Oetker

Eksterne links 
 Oetkers fødested
 Officiel hjemmeside for "Oetker-byen" Bielefeld
 Dr. Oetker smagstest

Opfindere fra Tyskland
Farmakologer fra Tyskland
Erhvervsfolk fra Tyskland
Apotekere fra Tyskland
Disney Channel (USA)

Disney Channel USA er det oprindelige Disney Channel som senere kom til Danmark.

USA

en:Disney Channel
Scott Altman

Scott Douglas Altman også kaldet Scott Douglas "Scooter" Altman (født 15. august 1959) er en NASA-astronaut og han har fløjet fire rumfærgemissioner, de to første (STS-90 og STS-106) som andenpilot, de to sidste som kaptajn (STS-109 og STS-125).

Før NASA fløj Scott Altman F-14 Tomcat fra hangarskibe.

Eksterne henvisninger 

 NASA Biografi af Scott Altman 

Astronauter fra USA
Beilngries

Beilngries er en rekreationsby i Landkreis Eichstätt i Regierungsbezirk Oberbayern i den tyske delstat Bayern.

Geografi 

Byen ligger i Altmühljuraregionen i Naturpark Altmühltal. Floderne Altmühl og Sulz løber gennem, og i den nordlige ende af byen passerer Main-Donau-Kanalen.

Inddeling 
Der er følgende bydele, landsbyer og bebyggelser:
Beilngries, Amtmannsdorf, Arnbuch, Aschbuch, Biberbach, Eglofsdorf, Gösselthal, Grampersdorf, Hirschberg, Irfersdorf, Kaldorf, Kevenhüll,
Kirchbuch, Kottingwörth, Leising, Litterzhofen, Neuzell, Oberndorf, Paulushofen, Wiesenhofen, Wolfsbuch

Historie 
Beilngries nævnes første gang 1007 som Bilingriez. Den hørte til Bisbedømmet Eichstätt, og fik af biskop og senere pave Viktor II. i 1053 markeds og toldrettigheder. Omkring 1300 blev St. Walburgakirken færdigbygget. Byen fik i senmiddelalderen fæstningsværker med mure og voldgrave, der forhindrede ødelæggelse i Den tyske bondekrig (1524-1525). 1633 overgav byen sig uden kamp til Bernhard von Weimars tropper. 1802 stoppede den sidste fyrstebiskop og Beilngries blev besat at tropper fra Bayern. Ludwigskanalen blev åbnet i 1846 og brugtes i Beilngries hovedsageligt til træ- og vinhandel.

Eksterne henvisninger 

 Hinweis zur Tagungsstätte der Bayerischen Genossenschaften
Christina Hagen

Christina Hagen (født Christina Hagen Nielsen 1980) er en dansk forfatter, færdiguddannet fra Forfatterskolen 2006. Hun har bidraget med tekster til forskellige tidsskrifter og til Forfatterskolens Afgangsantologi 2006. Hun har læst op ved talrige offentlige arrangementer, herunder CPH.LITT., København Læser, KUP, Piratoplæsning, Det Poetiske Bureau, Louisiana, Vild Med Ord. Hendes tekster er typisk tabukonfronterende og socialanalyserende (tager ofte udgangspunkt i en massemedieformidlet virkelighedsopfattelse) i deres indhold og sprogligt avancerede, genreeksperimenterende, humoristiske og vildtvoksende i deres form.

Christina Hagen debuterede i 2008 på Gyldendal med novellesamlingen "Sexdronning". I 2010 udkom "71 breve til M" – en brevroman baseret på korrespondancen med indsatte i danske fængsler. Digtsamlingen White Girl (2012) er en fiktionalisering af postkort skrevet af danske, hvide turister. Fra september 2013 kan White Girl, dramatiseret af Rune David Grue, ses på Det Kongelige Teater.

Hun har modtaget det treårige arbejdsstipendium fra Statens Kunstfond og Albertineprisen 2012. I 2014 fik hun Montanas Litteraturpris for Boyfrind.

Udgivelser 
 Sexdronning, Gyldendal, 2008 (Noveller)
 71 breve til M, Gyldendal, 2010 (Brevroman)
 White Girl, Gyldendal, 2012 (Digte)
 Boyfrind, Basilisk, 2014 (digt/bogobjekt)

Referencer

Eksterne henvisninger 
 
 
 Politikens anmeldelse af Sexdronning
 Informations anmeldelse af Sexdronning
 Interview i Kristeligt Dagblad
 Fyens Stiftstidendes anmeldelse af Sexdronning 
 Informations anmeldelse af White Girl

Novelleforfattere fra Danmark
Dansksprogede forfattere fra Danmark
Kvindelige forfattere i det 21. århundrede
Modtagere af Montanas Litteraturpris
Personer i Kraks Blå Bog
Langeleik

Langeleik er en citar der er kendt fra norsk folkemusik. Det er et strengeinstrument som har en lang, tynd resonanskasse, med eller uden bund, og antallet af strenge kan variere. Normalt drejer det sig om én melodistreng og syv akkompagnementsstrenge.

Dette instrument blev oprindeligt kaldt langspill. Der er fundet en langeleik som er dateret så tidlig som 1524. Instrumentet er udbredt over det meste af Norge, faktisk så langt nord som i Finnmark.
Blandt beslægtede instrumenter kan nævnes nederlandsk Hommel, svensk Hummel, fransk Épinette des Vosges, og amerikansk dulcimer.

Folkemusikinstrumenter
Strengeinstrumenter
Røde hunde

Røde hunde (lat. rubella, eng. red measles) er en sygdom, der skyldes infektion med rubellavirus. 

Symptomerne er feber, snue (forkølelse), et fintprikket lyserødt udslæt og hævede lymfeknuder, især i nakken. Smitte i de første tre måneder af en graviditet kan medføre risiko for fosterskade på hjerte, øjne og hjerne. 

Forebyggelse mod røde hunde indgår i det danske børnevaccinationsprogram i MFR-vaccinen. Der er ingen kendt behandling, kun forebyggelse.

Inkubationstiden er 16-17 dage.

Se også 

 ICD-10 Kapitel I - Infektiøse inkl. parasitære sygdomme (WHO's liste)
 Mikrobiom

Virussygdomme
Børnesygdomme
Togaviridae
Jean-Claude Killy

Jean-Claude Killy (født 30. august 1943 i Saint-Cloud, Frankrig) er en tidligere fransk alpin skiløber, der ved OL i Grenoble 1968 vandt hele tre guldmedaljer, og dermed blev legenes helt store stjerne. Guldmedaljerne kom i henholdsvis, slalom, storslalom og styrtløb.

Killy voksede op i Val d'Isére.

Udover OL-triumferne vandt Killy også den samlede alpine World Cup i både 1967 og 1968. Udover skisport var Killy også aktiv i motorsport, og deltog blandt andet flere gange i det prestigefyldte Dakar Rally.

Referencer

Eksterne henvisninger 
 Info 

Alpine skiløbere fra Frankrig
Medaljevindere ved vinter-OL 1968
Olympiske mestre fra Frankrig
Frederik Münter (amtsforvalter)

Frederik Münter (1. december 1835 i København – 10. maj 1907 sammesteds) var en dansk amtsforvalter, bror til Balthasar Münter.

Han var søn af Theodor Münter, blev 1855 student, privat dimitteret, 1857 volontør i Livrente- og Forsørgelsesanstalten af 1842 samt Livsforsikringsanstalten i København og Den almindelige Enkekasse, og 1861 cand.polit. Samme år blev Münter assistent, 1863 3. og 1869 2. fuldmægtig, 1868 kammerjunker, 1871 ekspeditionssekretær i Livsforsikrings- og Forsørgelsesanstalten af 1871 og fik 1882 afsked. 1883 blev han amtsforvalter for Skanderborg Amtstuedistrikt, 1889 for Odense Amtstuedistrikt. Han blev 8. april 1891 Ridder af Dannebrog, 3. april 1897 Dannebrogsmand og fik 1901 afsked og blev udnævnt til kammerherre.

Münter var formand for Højres Arbejder- og Vælgerforening i København og bestyrer af Det Münterske Legat.

Han blev gift 6. december 1881 på Frederiksberg med Harriet Christine Jensen (28. september 1844 i København - 7. oktober 1929 sammesteds, gift første gang med islandsk købmand, grosserer Jens Andreas Hemmert, 1836-1877), datter af grosserer Jørgen Jensen og Birthe Christine Olsen.

Kilder 
 A. Falk-Jensen og H. Hjorth-Nielsen: Candidati og Examinati juris 1736-1936, Candidati politices 1852-1936, Candidati actuarii 1922-1936, bind I-V, København: G.E.C. Gad 1954-1959.

Eksterne henvisninger 
 

Frederik
Embedsmænd fra Danmark
Økonomer fra Danmark
Kammerherrer fra Danmark
Riddere af Dannebrog
Personer fra København
Danskere i 1800-tallet
Politikere fra Højre (1881-1915)
Head-fi

Head-Fi er et internetforum, som har specialiseret sig i alt inden for hovedtelefoner. Forummet blev startet den 20. juli 2001. Det er et af verdens største hi-fi-diskussionssider med over 60.000 registrerede medlemmer, 3.000.000 forumindlæg og flere end 200.000 unikke månedlige besøgende.

Head-fi’s slogan er: ”Welcome to Head-Fi, sorry about your wallet.” . Som de siger, bliver man aldrig rigtig færdig med at opgradere sine hovedtelefoner. På head-fi kalder de det ”upgraditis”.

Eksterne links 
 Head-fi forside
 Head-fi forum

Community Sites
Debatfora
Etableret i 2001
Nordsumatra

Nordsumatra (eller på indonesisk Sumatera Utara) er en provins i Indonesien, beliggende på den nordlige del af øen Sumatra. Provinsen har et areal på 71.680 km2 og er beboet af ca. 11.642.000 indbyggere. Hovedstaden og den største by er Medan.

Nordsumatra grænser mod nordvest op til provinsen Aceh, og mod sydøst provinserne Riau og Vestsumatra.

Eksterne henvisninger 
 Kort og info 

Provinser i Indonesien
Vestsumatra

Vestsumatra (eller på indonesisk Sumatera Barat) er en provins i Indonesien, beliggende på den vestlige del af øen Sumatra. Provinsen har et areal på 42.297 km² og er beboet af ca. 4.241.000 indbyggere. Hovedstaden og den største by er Padang.

Vestsumatra grænser mod nord op til provinsen Nordsumatra, mod øst Riau og Jambi, og mod sydøst Bengkulu. Mentawaiøerne ud for kysten er også en del af provinsen.

Eksterne henvisninger 
 Kort og info 

Provinser i Indonesien
Tistrup

Tistrup er en stationsby i Sydvestjylland med , beliggende i Tistrup Sogn ved Den Vestjyske Længdebane, 13 km nordøst for Varde. Byen ligger i Varde Kommune og tilhører Region Syddanmark.

Tistrup kendes for sin årlige statsanerkendte kunstudstilling KS (Kunstnernes Sommerudstilling) i Janus Bygningen, hvor bl.a. de lokale kunstnere Bjarke Regn Svendsen og Hans Tyrrestrup udstiller.

Gennem årene har Tistrup udviklet sig til en mindre industriby med flere større virksomheder, bl.a.  og L&P Springs.

I Tistrup fødtes den berømte Gottfried Carl Heinrich Wilhelm Binneweitz, som grundlagde cirkus Benneweis.

Endvidere er den tidligere danske landsholdsspiller, Katrine Abel, født og opvokset i byen.

Galleri

Kilder 

Byer i Varde Kommune
Bengkulu

Bengkulu er en provins i Indonesien, beliggende på den sydvestlige del af øen Sumatra. Provinsen har et areal på 21.168 km2 og er beboet af ca. 1.564.000 indbyggere. Hovedstaden og den største by er Bengkulu by.

Bengkulu grænser op til de øvrige provinser Vestsumatra, Jambi, Sydsumatra og Lampung.

Provinser i Indonesien
Pasvikelven

Pasvikelven (; , ; samisk: Báhčeveaijohka) er en flod i Troms og Finnmark i Norge. Den løber fra søen Enaresjøen i Finland og munder ud i Bøkfjorden. Floden er 145 km lang, og 112 km af den danner grænse mellem Norge og Rusland. Floden ha et afvandingsareal på 18 404 km², og flodsystemet regnes som det næststørste i Norge efter Glomma, selv om størstedelen af afvandingsarealet ligger i Finland.

I floden findes sik, aborre, gedde, stalling og ørred. Tidligere var Pasvikelven en god lakseelv, men der blev i 1960'erne og 1970'erne bygget 7 vandkraftværker i floden, og laksen er nu forsvundet. En række vandfald forsvandt i forbindelse med reguleringen. Et af disse er Harefossen.

Da Pasvikelven er en grænseflod mellem Norge og Rusland gælder specielle regler for færdsel på floden. For at fiske skal man være norsk statsborger.

Tømmer 
Pasvikdalen er rig på fyrretræ af god kvalitet. Der blev drevet tømmerflådning på floden i mellemkrigstiden. "Pasvik-Timber" havde et savværk på Jakobsnes ved flodens udløb, der beskæftigede omkring 250 mand. Savværket blev bombet af tyske bombefly i 1940 og er aldrig blevet genopbygget.

Vandkraftværker 
Det produceres 1,4 TWh/år vandkraft i elvsystemet, nok til 55.000 husholdninger. Af dette udgør den norske andel 387 GWh/år, svarende til 15.000 husholdninger.

Eksterne henvisninger 

Vandløb i Troms og Finnmark
Floder i Murmansk oblast
Floder i Finland
Sør-Varanger
Riau

Riau er en provins i Indonesien, beliggende på den centrale del af øen Sumatra. Provinsen har et areal på 82.232 km2 og er beboet af ca. 4.948.000 indbyggere. Hovedstaden og den største by er Pekanbaru.

Riau grænser mod nord op til provinsen Nordsumatra, mod vest Vestsumatra og mod syd Jambi.

Eksterne henvisninger 

Provinser i Indonesien
Alexander Lynggaard

Alexander Lynggaard (født 27. marts 1990) er en dansk håndboldspiller, der til daglig spiller i Bjerringbro Silkeborg Håndbold (BSH). Han har tidligere spillet for Nordsjælland Håndbold, Team København og FIF.

Lynggaard har spillet på en række danske ungdomslandshold og været med til at vinde VM-sølv samt guld og sølv ved EM. Han blev første gang udtaget til A-landsholdet i 2014 og var blandt andet med i truppen til EM 2016, hvor han dog han dog kun fik meget begrænset spilletid.

Referencer

Eksterne henvisninger 
 

Håndboldspillere fra Danmark
Håndboldspillere fra Nordsjælland Håndbold
Håndboldspillere fra FIF
Clarisserordenen

Clarisserordenen er en klosterorden for kvinder, grundlagt i Assisi af den hellige Clara af Assisi i 1212 (levede 1194-1253) og Frans af Assisi.
Ordenen udbredtes hurtigt i Italien, Frankrig og Tyskland og var den strengeste kvindelige orden på den tid. 

Clarisserne, som er kontemplative, hører til den franciskanske ordensfamilie.
De kom til Danmark 1497 og oprettede i  København et kloster, Skt. Clare, i Klareboderne.

Se også
 Sankt Clara Kloster
 Sankt Clara Kloster (Roskilde)
 Sankt Clara Kloster (Odense)

Romerskkatolske munkeordener
Franciskansk